哭书麟大侄
几度音书款竹篱，伤心竟赋玉楼词。文章有鬼鹃声急，时命无天雁影迟。暖阁春深怜去马，夕阳秋老泣归輀。铮铮行辈还能几，风雨何堪葬一枝。道南心许仲容贤，兰树森森总枉然。铁笛舒声双鹤迥，玉虬七尺一棺便。梦中草色江南路，水底功名岱北天。从此青箱成废坠，黄花满地锁寒烟。
主题：悼亡
情感：愁绪、想家